text: Byggepriser for super-sygehuse stiger
  06 november 2014 kl. 07.50
  Regionerne er overrasket over, at byggepriserne på de nye supersygehuse som eksempelvis i Aabenraa stiger mere end ventet.
  Det er meldingen fra formand for Danske Regioner Bent Hansen (S), som fredag mødes med sundhedsminister Nick Hækkerup (S) for at diskutere sagen. Det skriver Morgenavisen Jyllands-Posten torsdag.
  - Jeg vil kæmpe fra hus til hus for at bevare intensiv og de andre faciliteter i byggeplanerne, og vores krav er meget ydmygt, for vi vil bare have budgetterne reguleret, i samme takt som byggepriserne stiger, siger Bent Hansen, der får opbakning fra Carl Holst (V), formand i Region Syddanmark og næstformand i Danske Regioner.
  Sundhedsminister Nick Hækkerup (S) afviser kritikken fra regionerne.
  